《渌波亭》
宋代·向传式

我爱东南郡，恩容守会稽。
府当秦望北，园枕卧龙西。
水为流觞引，亭因正俗题。
松篁清有韵，桃李密成蹊。
一沼开方鉴，双桥亘采霓。
晓波平漾漾，春草碧萋萋。
城上兴崇构，林端露半梯。
登疑青汉近，坐与白云齐。
山色回头是，湖光照眼迷。
笙歌随分有，樽斝逐欢携。
月夜宜飞盖，花时醉似泥。
蓬莱风景异，此地好长栖。

作者简介：向传式（？～一○六一），开封（今属河南）人。敏中次子。仁宗庆历二年（一○四二），以工部郎中知越州。至和元年（一○五四），以龙图阁直学士知江宁（《北宋经抚年表》卷四）。嘉祐六年，卒（《续资治通鉴长编》卷一九○）。今录诗二首。